బల్వంత్ సింగ్ మంకోటియా

బల్వంత్ సింగ్ మంకోటియా  జమ్మూ కాశ్మీర్ రాష్ట్రానికి చెందిన రాజకీయ నాయకుడు. ఆయన 2024లో జరిగిన జమ్మూ కాశ్మీర్ శాసనసభ ఎన్నికలలో  చనాని శాసనసభ నియోజకవర్గం నుండి శాసనసభ సభ్యుడిగా ఎన్నికయ్యాడు.
రాజకీయ జీవితం
బల్వంత్ సింగ్ మంకోటియా జమ్మూ కాశ్మీర్ నేషనల్ పాంథర్స్ పార్టీ ద్వారా రాజకీయాలలోకి వచ్చి పార్టీలో వివిధ హోదాల్లో పని చేసి 2002లో జరిగిన జమ్మూ కాశ్మీర్ శాసనసభ ఎన్నికలలో ఉధంపూర్ నియోజకవర్గం నుండి నేషనల్ పాంథర్స్ పార్టీ అభ్యర్థిగా పోటీ చేసి తన సమీప ప్రత్యర్థి బీజేపీ అభ్యర్థి పవన్ కుమార్ గుప్త పై 9952 ఓట్లు మెజారిటీ గెలిచి తొలిసారి శాసనసభ సభ్యుడిగా ఎన్నికయ్యాడు. ఆయన 2008లో జరిగిన జమ్మూ కాశ్మీర్ శాసనసభ ఎన్నికలలో ఉధంపూర్ నియోజకవర్గం నుండి నేషనల్ పాంథర్స్ పార్టీ అభ్యర్థిగా పోటీ చేసి తన సమీప ప్రత్యర్థి బీజేపీ అభ్యర్థి పవన్ కుమార్ గుప్త పై 2765 ఓట్లు మెజారిటీ గెలిచి  వరుసగా రెండోసారి శాసనసభ సభ్యుడిగా ఎన్నికయ్యాడు.  

బల్వంత్ సింగ్ మంకోటియా 2010లో జమ్మూ కాశ్మీర్ నేషనల్ పాంథర్స్ పార్టీ అధ్యక్షుడిగా ఎన్నికై 10 ఫిబ్రవరి 2021 వరకు పని చేసి ఆ పార్టీకి రాజీనామా చేశాడు. ఆయన 2022 ఏప్రిల్ 8న న్యూఢిల్లీలో ఢిల్లీ ఉప ముఖ్యమంత్రి మనీష్ సిసోడియా సమక్షంలో ఆమ్ ఆద్మీ పార్టీలో చేరగా, పార్టీ వ్యతిరేక కార్యకలాపాలకు పాల్పడుతున్నారన్న కారణంగా ఆయనను 2022 సెప్టెంబర్ 25న ఆప్ నుండి బహిష్కరించారు. బల్వంత్ సింగ్ మంకోటియా సెప్టెంబర్ 29న ఢిల్లీలో భారతీయ జనతా పార్టీ కార్యాలయంలో  కేంద్ర మంత్రులు జితేంద్ర సింగ్, రాజీవ్ చంద్రశేఖర్, బిజెపి ప్రధాన కార్యదర్శి తరుణ్ చుగ్ సమక్షంలో బీజేపీలో చేరాడు.

బల్వంత్ సింగ్ మంకోటియా 2024లో జరిగిన జమ్మూ కాశ్మీర్ శాసనసభ ఎన్నికలలో చనాని నియోజకవర్గం నుండి బీజేపీ అభ్యర్థిగా పోటీ చేసి తన సమీప ప్రత్యర్థి కాంగ్రెస్ పార్టీ అభ్యర్థి ఇమ్తియాజ్ ముంతాజ్ అహ్మద్ పై 18815 ఓట్లు మెజారిటీ గెలిచి శాసనసభ సభ్యుడిగా ఎన్నికయ్యాడు. బల్వంత్ సింగ్ మంకోటియాకి 39,647 ఓట్లు, కాంగ్రెస్ అభ్యర్థి ముంతాజ్ అహ్మద్‌కు 20,832 ఓట్లు వచ్చాయి.

మూలాలు 	   

వర్గం:జమ్మూ కాశ్మీర్ నుండి ఎన్నికైన శాసన సభ్యులు
వర్గం:జమ్మూ కాశ్మీర్ రాజకీయ నాయకులు   
వర్గం:జమ్మూ కాశ్మీర్ వ్యక్తులు
వర్గం:2024 జమ్మూ కాశ్మీర్ శాసన సభ్యులు
వర్గం:భారతీయ జనతా పార్టీ రాజకీయ నాయకులు